**ΔΗΜΟΤΙΚΟ ΣΧΟΛΕΙΟ ΜΑΚΕΔΟΝΙΤΙΣΣΑΣ Α’**

Μακεδονιτίσσης 17, 2417 Έγκωμη - **Τηλ:** 22350290 - **Τηλεομ:** 22876143

Email: dim-makedonitissa1-lef@schools.ac.cy

***25 Σεπτεμβρίου 2024***

Αγαπητοί γονείς,

Σας χαιρετώ και εύχομαι να έχουμε μια δημιουργική, παραγωγική και ευχάριστη σχολική χρονιά. Όπως κάθε χρόνο, έτσι και φέτος ξεκινούμε προσβλέποντας στην πρόοδο και στην επίτευξη των προσδοκιών μας για καλύτερα μαθησιακά αποτελέσματα για όλους τους μαθητές/τριες μας. Μέλημά μας είναι το κάθε παιδί να βιώνει και να χαίρεται την επιτυχία και η προσπάθειά του στο σχολείο να έχει γι’ αυτό νόημα και αξία.

Σ**ταθερός στόχος της Διεύθυνσης και του διδακτικού προσωπικού είναι η εποικοδομητική συνεργασία σχολείου-οικογένειας**, για ενίσχυση-υποστήριξη των παιδιών και για καλύτερα μαθησιακά αποτελέσματα. Η εποικοδομητική σας συνεργασία θα μας ενθαρρύνει στις προσπάθειες που θα καταβάλουμε, και θα συνεισφέρει ανεκτίμητα στην επίτευξη των στόχων του σχολείου, που δεν είναι άλλοι από αυτούς που εξασφαλίζουν την ολόπλευρη ανάπτυξη των παιδιών και την επιτυχία του σχολικού μας έργου.

Με την ευκαιρία αυτής της επικοινωνίας μας, θα θέλαμε να σας υπενθυμίσουμε και να σας ενημερώσουμε για σημαντικά θέματα αναφορικά με τη λειτουργία του σχολείου, τα οποία θα σας είναι χρήσιμα καθ΄ όλη τη διάρκεια της σχολικής χρονιάς. Οι πιο κάτω οδηγίες είναι βασισμένενες στις επίσημες οδηγίες του ΥΠΑΝ, και στους νέους κανονισμούς για τη λειτουργία των Δημοτικών Σχολείων.

Είμαστε βέβαιοι για τη συνεργασία και τη θετική ανταπόκρισή σας.

**ΑΠΟΥΣΙΕΣ ΜΑΘΗΤΩΝ/ΤΡΙΩΝ**

Σε περίπτωση που:

* **Το παιδί σας θα καθυστερήσει να προσέλθει στο σχολείο**, να ενημερώνετε έγκαιρα τη Γραμματεία/Διεύθυνση του Σχολείου, τηλεφωνικώς και να συμπληρώνετε και να παραδίδετε στο σχολείο το σχετικό **Δελτίο Αργοπορημένης Άφιξης.**
* **Το παιδί σας** **θα απουσιάσει όλη την ημέρα ή για κάποιες ημέρες,** να ενημερώνετε έγκαιρα τη Γραμματεία/Διεύθυνση του Σχολείου, είτε κατ’ ιδίαν, είτε τηλεφωνικώς, είτε γραπτώς, συμπληρώνοντας, υπογράφοντας και αποστέλλοντας, μέσω τηλεομοιότυπου το σχετικό **Δελτίο Απουσίας**. **Για απουσία πέραν των πέντε ημερών, για λόγους υγείας, απαιτείται ιατρικό πιστοποιητικό.**
* **Το παιδί σας θα πρέπει να αποχωρήσει πριν από τη λήξη των μαθημάτων** ή θα πρέπει να απουσιάσει για κάποιες ώρες κατά τη διάρκεια της ημέρας καλείστε να ενημερώνετε σχετικά τη Γραμματεία/Διεύθυνση του Σχολείου, κατ’ ιδίαν, συμπληρώνοντας και υπογράφοντας το σχετικό **Δελτίο Αποχώρησης**.

**Κανένα παιδί δεν μπορεί να αποχωρήσει από το σχολείο χωρίς την εκ των προτέρων ενημέρωση του σχολείου.**

**ΠΡΟΣΕΛΕΥΣΗ, ΑΠΟΧΩΡΗΣΗ ΚΑΙ ΑΣΦΑΛΗΣ ΠΑΡΑΜΟΝΗ ΤΩΝ** **ΜΑΘΗΤΩΝ/ΤΡΙΩΝ ΣΤΟ ΣΧΟΛΕΙΟ**

**Οι μαθητές πρέπει να βρίσκονται στο σχολείο 10-15 λεπτά πριν την έναρξη των μαθημάτων.** Καθυστερημένη άφιξη των παιδιών δημιουργεί προβλήματα στην ομαλή λειτουργία του σχολικού προγράμματος.

Με βάση του νέους κανονισμούς του ΥΠΑΝ συστηματική αργοπορημένη προσέλευση μαθητή στο σχολείο συνιστά παραμέληση από μέρους των γονέων, η οποία τυγχάνει χειρισμού με βάση τον περί Δημοτικής και Μέσης Εκπαίδευσης (Υποχρεωτική Φοίτηση και Παροχή Δωρεάν Παιδείας) Νόμο, ο oποίος αναφέρει ότι ο διευθυντής ενημερώνει αρχικά τις Υπηρεσίες Κοινωνικής Ευημερίας και σε περίπτωση που συνεχίζεται η αργοπορημένη προσέλευση του μαθητή ενεργεί όπως προβλέπεται στην παράγραφο (β) του Κανονισμού 18. Η παράγραφος (β) του κανονισμού 18 αναφέρει **ότι ο διευθυντής του σχολείου ενημερώνει γραπτώς, αμέσως και με κάθε λεπτομέρεια το οικείο Επαρχιακό Γραφείο Παιδείας. Το Επαρχιακό Γραφείο Παιδείας ενημερώνει την Αστυνομία ή/και το Γραφείο Ευημερίας, ανάλογα, για να προβούν σε περαιτέρω ενέργειες, ώστε να διασφαλιστεί το δικαίωμα του μαθητή στην εκπαίδευση.**

**Το σχολείο είναι υπεύθυνο για την ασφάλεια των παιδιών από τις 7:30 π.μ..** Παιδιά τα οποία για οποιονδήποτε λόγο έρχονται νωρίτερα δεν έχουν την **απαιτούμενη επίβλεψη και η ευθύνη ασφάλειάς τους ανήκει στις οικογένειες** που φέρνουν τα παιδιά πριν από τον καθορισμένο χρόνο. Ως εκ τούτου, θα πρέπει να αποφεύγεται η προσέλευση πριν από τις 7.30 π.μ.

**Η αποχώρηση και η παραλαβή** των παιδιών από το σχολείο γίνεται αμέσως μετά τη λήξη των μαθημάτων στις 1:05 μ.μ., εκτός αν το παιδί παραμένει στο Προαιρετικό Ολοήμερο Σχολείο. **Περαιτέρω παραμονή των παιδιών στο σχολείο εγκυμονεί κινδύνους ασφάλειας για τα ίδια τα παιδιά και το σχολείο δεν είναι σε θέση να αναλάβει την ευθύνη**.

**ΣΧΟΛΙΚΕΣ ΑΡΓΙΕΣ ΣΧΟΛΙΚΗΣ ΧΡΟΝΙΑΣ 2024-25**

* 1η Οκτωβρίου 2024 (Ημέρα Ανεξαρτησίας της Κύπρου)
* 28η Οκτωβρίου 2024 (Εθνική Επέτειος)
* 23η Δεκεμβρίου 2024 - 6η Ιανουαρίου 2025 (Διακοπές Χριστουγέννων)
* 30ή Ιανουαρίου 2025 (Γιορτή των Γραμμάτων - Τριών Ιεραρχών)
* 3η Μαρτίου 2025 (Καθαρά Δευτέρα)
* 25η Μαρτίου 2025 (Εθνική Επέτειος)
* 1η Απριλίου 2025 (Εθνική Επέτειος)
* 14η - 25η Απριλίου 2025 (Διακοπές Πάσχα)
* 1η Μαΐου 2025
* 29η Μαΐου 2025 (Αναλήψεως)
* 9η Ιουνίου 2025 (Αγίου Πνεύματος)
* 11η Ιουνίου 2025 (Αποστόλου Βαρνάβα)

**ΜΑΘΗΤΙΚΗ ΣΤΟΛΗ**

**Τα παιδιά θα πρέπει να έρχονται καθημερινά στο σχολείο με τη στολή τους**. Κατά τις επίσημες εκδηλώσεις, όπως σχολικές γιορτές, εκκλησιασμό, επισκέψεις, τα παιδιά να φορούν την επίσημη στολή. Η μαθητική στολή για το σχολείο μας έχει καθοριστεί ως εξής:

|  |  |
| --- | --- |
| **ΓΙΑ ΤΑ ΑΓΟΡΙΑ:****Καθημερινή στολή**Παντελόνι γκρίζο, φανέλα άσπρη με ή χωρίς γιακά, μπλε ζακέτα, μπλε ή μαύρο σακάκι και μαύρα παπούτσια.**Επίσημη στολή**Παντελόνι γκρίζο, πουκάμισο άσπρο, μπλε ζακέτα, μπλε ή μαύρο σακάκι και μαύρα παπούτσια.**Στολή Γυμναστικής** Παντελονάκι μπλε ή μαύρο και φανέλα άσπρη. | **ΓΙΑ ΤΑ ΚΟΡΙΤΣΙΑ:****Καθημερινή στολή**Φούστα γκρίζα ή παντελόνι γκρίζο φανέλα άσπρη με ή χωρίς γιακά, μπλε ζακέτα, μπλε ή μαύρο σακάκι και μαύρα παπούτσια.**Επίσημη στολή**Φούστα μπλε, πουκάμισο άσπρο, μπλε ζακέτα, μπλε ή μαύρο σακάκι και μαύρα παπούτσια.**Στολή Γυμναστικής** Παντελονάκι μπλε ή μαύρο και φανέλα άσπρη. |

**Σημείωση:** **Κατά τους χειμερινούς μήνες** τα παιδιά έχουν τη δυνατότητα να φορούν τις γκρίζες ή μπλε φόρμες της Γυμναστικής ως καθημερινή στολή. Σημειώνεται ότι η χρήση αθλητικής φόρμας κατά τους χειμερινούς μήνες αποτελεί προσωρινή διευθέτηση κατά παραχώρηση**. Αυτό σημαίνει ότι η αθλητική φόρμα δεν αντικαθιστά τη μαθητική στολή.**

**ΣΧΟΛΙΚΗ ΤΣΑΝΤΑ**

Τα παιδιά είναι υποχρεωμένα να μεταφέρουν καθημερινά στο σχολείο τα βιβλία και τετράδια που τους είναι απαραίτητα για τα μαθήματα της συγκεκριμένης μέρας, σύμφωνα με το Ωρολόγιο Πρόγραμμα.

Παράκλησή μας είναι να ελέγχετε συστηματικά τη τσάντα των παιδιών σας, ούτως ώστε να έχει μόνο τα απαραίτητα βιβλία κάθε μέρας. Η μεταφορά όλων των βιβλίων και τετραδίων είναι αχρείαστη, ενώ το υπερβολικό βάρος της σχολικής τσάντας μπορεί να προκαλέσει προβλήματα υγείας στα παιδιά. **Βιβλία και γραφική ύλη που δε χρειάζονται πρέπει να μένουν είτε στο σχολείο, είτε στο σπίτι.**

Συστήνουμε επίσης να συζητήσετε με τα παιδιά σας, ότι η παράλειψη οργάνωσης της σχολικής τους τσάντας σε καθημερινή βάση εκλαμβάνεται ως αδιαφορία ή και αδυναμία τους να ανταποκριθούν στα καθήκοντα και στις σχολικές υποχρεώσεις τους, στοιχεία που δεν ωφελούν στη γενικότερη πρόοδό τους.

**ΑΤΥΧΗΜΑ/ΑΣΘΕΝΕΙΑ ΣΤΟ ΣΧΟΛΕΙΟ**

**Σε περίπτωση ασθένειας** ενός/μιας μαθητή/τριας ειδοποιούνται αμέσως οι γονείς/κηδεμόνες του/της.

**Σε περίπτωση ατυχήματος ή τραυματισμού** ενός/μιας μαθητή/τριας, ενώ βρίσκεται στο σχολείο, ειδοποιούνται αμέσως οι γονείς/κηδεμόνες για να τον/τη μεταφέρουν στον γιατρό που επιθυμούν.

**Σε περιπτώσεις σοβαρών τραυματισμών καλείται ασθενοφόρο** για τη μεταφορά του/της μαθητή/τριας στο δημόσιο νοσηλευτήριο, ενώ ειδοποιούνται αμέσως οι γονείς/κηδεμόνες.

Σε περίπτωση που ο γονέας/κηδεμόνας επιθυμεί όπως τη νοσηλεία του παιδιού του αναλάβει ιδιωτικό νοσηλευτήριο ενημερώνεται ότι πρέπει να αναλάβει ο ίδιος την ευθύνη παραλαβής του παιδιού του από το δημόσιο νοσηλευτήριο και τη μεταφορά του στο ιδιωτικό, υπογράφοντας σχετικό εξιτήριο έγγραφο.

**Τους μικροτραυματισμούς αναλαμβάνει το υπεύθυνο προσωπικό του σχολείου με την παροχή Πρώτων Βοηθειών.**

**ΚΟΣΜΗΜΑΤΑ**

Σύμφωνα με τους κανονισμούς του ΥΠΠΑΝ, οι μαθητές δεν ενδείκνυται να φορούν στο σχολείο κοσμήματα και ρολόγια μεγάλης αξίας, για ευνόητους λόγους. Σημειώνεται ότι σε περίπτωση απώλειάς τους, το σχολείο δε φέρει καμιά ευθύνη.

Παράλληλα, κυρίως για λόγους ασφάλειας των ίδιων των μαθητών/τριών, συστήνεται την ημέρα που έχουν Γυμναστική να μη φορούν κοσμήματα ή ρολόγια. Είναι συχνό φαινόμενο τα παιδιά να τραυματίζονται κατά την ώρα της Γυμναστικής από κάποιο κόσμημα που φορούν.

**ΚΙΝΗΤΑ ΤΗΛΕΦΩΝΑ- ΨΗΦΙΑΚΑ ΡΟΛΟΓΙΑ -ΗΛΕΚΤΡΟΝΙΚΑ ΠΑΙΧΝΙΔΙΑ**

Υπενθυμίζουμε ότι, με βάση σχετικό κανονισμό, απαγορεύεται η μεταφορά και χρήση κινητού τηλεφώνου από τους/τις μαθητές/τριες στο σχολείο. Υπάρχει στη διάθεσή τους το σταθερό τηλέφωνο του σχολείου με το οποίο μπορούν να επικοινωνούν μαζί σας, μετά από άδεια τη διεύθυνσης ή άλλου μέλους του προσωπικού του σχολείου.

Απαγορεύεται επίσης οι μαθητές/μαθήτριες να φορούν ψηφιακά ρολόγια (smartwatches),τα οποία μπορεί να αξιοποιηθούν και ως κινητά τηλέφωνα.

Αν παρά την ενημέρωση, μαθητής/τρια γίνει αντιληπτός/τη να κατέχει κινητό τηλέφωνο ή ψηφιακό ρολόι στο σχολείο, αυτό θα κρατείται στο γραφείο της διεύθυνσης και θα υποχρεώνεται ο ίδιος ο γονιός να το παραλάβει.

**ΧΡΗΣΗ ΚΟΙΝΩΝΙΚΩΝ ΔΙΚΤΥΩΝ**

Σύμφωνα με τον Ευρωπαϊκό Κανονισμό 679/2016, η χρήση των Μέσων Κοινωνικής Δικτύωσης (Μ.Κ.Δ), όπως είναι για παράδειγμα το Facebook, το Twitter, το Instagram κ.λπ., επιτρέπεται μόνο σε παιδιά άνω των 13 χρονών.

Επιπλέον από την ηλικία των 13 χρονών μέχρι και 14 χρονών, για να μπορεί ένα παιδί να έχει πρόσβαση στα Μ.Κ.Δ. απαραίτητη προϋπόθεση είναι η γονική συγκατάθεση.

**Ως εκ τούτου, απαγορεύεται η χρήση αυτών των ιστότοπων ή Μ.Κ.Δ. από μαθητές/μαθήτριες της Δημοτικής Εκπαίδευσης**.

Παρακαλούμε να συζητήσετε το θέμα διεξοδικά με τα παιδιά σας, για την αποφυγή προβλημάτων για τα οποία το σχολείο ΔΕ θα έχει οποιοδήποτε ευθύνη για τη δημιουργία ή την επίλυσή τους.

**ΑΠΑΓΟΡΕΥΣΗ ΚΑΠΝΙΣΜΑΤΟΣ ΣΤΟΝ ΧΩΡΟ ΤΟΥ ΣΧΟΛΕΙΟΥ**

Το κάπνισμα απαγορεύεται αυστηρά σε όλους τους σχολικούς χώρους, συμπεριλαμβανομένων των γραφείων, των διαδρόμων, των κλιμακοστασίων, των αποχωρητηρίων της αυλής και του σχολικού κυλικείου. **Το κάπνισμα το οποίο περιλαμβάνει και το ηλεκτρονικό τσιγάρο θεωρείται ποινικό αδίκημα, τόσο σε κλειστούς, όσο και σε ανοικτούς χώρους, γι’ αυτό απαιτείται η πλήρης συμμόρφωσή σας κατά τη διάρκεια της όποιας παρουσίας σας στο σχολείο**

**ΦΩΤΟΓΡΑΦΙΣΗ/ ΜΑΓΝΗΤΟΣΚΟΠΗΣΗ ΜΑΘΗΤΩΝ:**

Η φωτογράφιση/μαγνητοσκόπηση στον σχολικό χώρο ή σε άλλο χώρο για σχολικές δραστηριότητες, γίνεται μόνο μετά από γραπτή συγκατάθεσή σας. Σύμφωνα με οδηγίες της Επιτρόπου Προστασίας Δεδομένων Προσωπικού Χαρακτήρα, **οι γονείς/κηδεμόνες των μαθητών/ριών μπορούν να φωτογραφίζουν/μαγνητοσκοπούν τα δικά τους παιδιά. Δεν μπορούν, όμως, να προβαίνουν σε δημοσιοποίηση φωτογραφικού υλικού ή και βίντεο στα οποία εμφανίζονται και άλλα παιδιά, χωρίς να έχουν εκ των προτέρων εξασφαλίσει τη συγκατάθεση των γονέων/κηδεμόνων τους.**

**ΕΠΙΚΟΙΝΩΝΙΑ ΣΧΟΛΕΙΟΥ-ΟΙΚΟΓΕΝΕΙΑΣ**

Σε μια προσπάθεια για βελτίωση της επικοινωνίας σχολείου – οικογένειας συνεχίζουμε **τον θεσμό του Φακέλου Επικοινωνίας.** Το σχολείο έχει προμηθεύσει τα παιδιά με ένα φάκελο στον οποίο θα μπαίνουν όλες οι ανακοινώσεις που στέλνονται από το σχολείο. Είναι πολύ σημαντικό να ελέγχετε καθημερινά τον φάκελο αυτό για να ενημερώνεστε έγκαιρα για οτιδήποτε έχει σχέση με το παιδί σας.

Επίσης, θα συνεχιστεί και φέτος **η επικοινωνία μας μέσω γραπτών μηνυμάτων στο κινητό τηλέφωνο, για όσους γονείς το επιθυμούν.**

Επιπρόσθετα όλες οι ανακοινώσεις **θα αναρτώνται στην ιστοσελίδα του σχολείου** [**http://dim-makedonitissa1-lef.schools.ac.cy**](http://dim-makedonitissa1-lef.schools.ac.cy)**, στην Αρχική Σελίδα, στον σύνδεσμο ΤΕΛΕΥΤΑΙΑ ΝΕΑ.**

Για οποιαδήποτε **συνάντησή σας με τη Διευθύντρια του σχολείου**, παρακαλείστε να διευθετείτε ραντεβού μέσω της γραμματέως, για την καλύτερη εξυπηρέτησή σας.

**ΣΤΑΘΜΕΥΣΗ ΓΙΑ ΑΠΟΒΙΒΑΣΗ ΚΑΙ ΕΠΙΒΙΒΑΣΗ ΜΑΘΗΤΩΝ/ΤΡΙΩΝ**

Ο χώρος μπροστά στην είσοδο του σχολείου είναι μόνο για αποβίβαση και επιβίβαση μαθητών/τριων και όχι για στάθμευση. Γι’ αυτό σας παρακαλώ θερμά να τηρείτε το πιο πάνω, ώστε να μην υπάρχει κυκλοφοριακή συμφόρηση τόσο την ώρα προσέλευσης, όσο και την ώρα αναχώρησης των μαθητών/ τριών.

**ΕΠΙΛΥΣΗ ΠΡΟΒΛΗΜΑΤΩΝ**

Για οποιοδήποτε πρόβλημα σας απασχολεί, σε σχέση µε το παιδί σας, συστήνεται η άμεση επικοινωνία σας με το σχολείο, πρώτα με τον/την εκπαιδευτικό της τάξης και αργότερα-εάν το πρόβλημα εξακολουθεί να υφίσταται- με τη διεύθυνση του σχολείου.

 *Να τονίσουμε ότι πρωταρχικό μέλημα του σχολείου, πέρα από την πρόοδο κάθε μαθητή/τριας, είναι η ευημερία και η ασφάλειά του/της, γι΄ αυτό θα καταβάλλεται συνεχής προσπάθεια από το προσωπικό για επίλυση των διαφόρων προβλημάτων, που δυνατόν να προκύψουν, µε τον καλύτερο δυνατό τρόπο.*

